Papersnake/gushiwen huggingface dataset:
颂十六首
释慧晖（宋代）

不传之传句，先贤也不传。
佛祖未出兴，早是有付传。
不妙之妙句古圣也难宣。黄头碧眼老，
如何及言宣。不真之真句，
人天未生前。若以言道趣，
只从在目前。不传妙真句，
三世不变迁。毕竟道人眼，
万岁绝易迁。寥寥而本传不传。
明明而今妙不妙妙，玄密密而深到不真真玄。
毕竟道人眼，亿劫不异迁。
南游
曹唐（唐代）

尽兴南游卒未回，水工舟子不须催。政思碧树关心句，

难放红须蘸甲杯。涨海潮生阴火灭，苍梧风暖瘴云开。

芦花寂寂月如练，何处笛声江上来。
新繁县秘藏院留别乡知
梅挚（宋代）

佛住三朝恐爱生，人归一岁岂无情。
乡亲乡友销魂地，岷水分为陇水声。
席上偶成二首
李弥逊（宋代）

伤春早觉鬓丝垂，谁遣飞花近酒杯。
青翼若能传客恨，莫教红紫放春回。
闻杜子野讣
释居简（宋代）

嘉泰开禧后，人传伯仲文。演纶宜掌制，草檄谩从军。

楚塞沈秋警，江云黯暮曛。旧题湖上石，藓晕湿苔纹。
触目
曾丰（宋代）

笔头纸上两无功，拥被开篷眼自空。
石脉直寻江脉去，山光元与水光同。
春随草木高低到，气并乾坤里外通。
反顾有吾即无物，卓然独立太虚中。
年年
魏之琇（清代）

年年楼上盼飞鸿，二月春愁满镜中。芳草绿迷天近远，落花红隔水西东。

未能化石身犹在，何处为云梦始通。欲织流黄回锦字，一番惆怅又成空。
正月十七日
吕本中（宋代）

令节今安在，晨钟奉夙兴。空庭留素月，广殿有残灯。

笑语已难记，经游如未曾。吾衰得坚卧，差胜住房僧。
福寿院僧净皋写予及子中兄真求赞次子中韵
周必大（宋代）

弟兄本自读儒书，晚外形骸付六如。
摩诘文殊俱默默，从教似我与非吾。
江上值雪戏成短歌
李纲（宋代）

我来自南今几月，万里不曾看点雪。舣舟江南烟水湾，雪作春风更奇绝。

冻云漠漠愁锁空，初闻冰霰响窗蓬。鲛人泣下玉盘碎，珠玑乱落层霄中。

须臾雪片大如指，密洒江干浩无际。白帝从以万玉妃，婀娜旂常堕雪水。

回风飘舞转交加，坐看汀洲铺玉沙。已惊绿柳早飞絮，更讶黄芦还带花。

沙头凫雁自俦侣，天暝云寒去何处。渔翁独立钓清江，披得一蓑非好句。

梁溪居士初归来，对此超然慰所怀。家在淮东阻行色，晴天且为片时开。
寿东先生
方凤（宋代）

黄菊香留晚节中，回头犹记矢悬蓬。
细看南极寿者相，全与东山老子同。
向日闾里门转人，此时庠序栋方隆。
解衣推食虽私感，普为儒流更祝公。
木兰花慢（两峰插云）
周密（宋代）

碧尖相对处、向烟外、挹遥岑。记舞鹫啼猿，天香桂子，曾去幽寻。轻阴。易晴易雨，看南峰、淡日北峰云。双塔秋擎露冷，乱钟晓送霜清。

登临。望眼增明。沙路白、海门青。正地幽天迥，水鸣山籁，风奏松琴。虚楹。半空聚远，倚阑干、暮色与云平。明月千岩夜午，溯风跨鹤吹笙。
寄赠潘氏积善堂
何梦桂（宋代）

市义今无古孟尝，不图近见郑公乡。布金地已成祇树，箪食人应遍翳桑。

身享九龄耆寿福，眼看五世子孙昌。天公有耳长聪听，多少行碑在路傍。
挽谢次安二首 其二
吴芾（宋代）

场屋声名久，簪绅誉望优。心虽驰北阙，化止被南州。

缅想生无憾，犹怜志未酬。庭阶有兰玉，身后复何忧。
谷日立春
王十朋（宋代）

谷日逢春日，江天弄佳气。蔬盆杂蒿韭，一箸异乡味。

西畴农事动，问我归何未。岂无二顷田，奚用五马贵。
题刘平甫定庵五咏 其一 定庵
朱熹（宋代）

风生长林悲，云起空谷暝。下有不死人，一室常在定。
闻蛩
陆游（宋代）

蝉声未断已蛩鸣，徂岁峥嵘得我惊。
八十光阴犹几许，勉思忠敬尽余生。
读史怀友
唐泾（宋代）

羞登广武议英雄，匣却吴钩韬却弓。幕下清谈王太尉，门前白马褚司空。

一编衮斧风尘表，千古纲常天壤中。说与华阴扪虱老，何曾正朔在江东。
句
韦庄（唐代）

印将金锁锁，帘用玉钩钩。（《北梦琐言》云：

杜荀鹤尝吟一联诗云：旧衣灰絮絮，新酒竹篘篘.

或话于庄，庄拟之云云。即大拜之祥也）

不随妖艳开，独媚玄冥节。（咏梅， 见《海录碎事》）

岂是为穷常见隔，只应嫌酒不相过。（赠贯休，

见《高僧传》）
贺新凉 送霂
曹贞吉（清代）

惨澹征车发。正连宵、狂飙拂地，琤琮金铁。老泪临岐余数点，洒向关山残月。

笑舐犊、年来更切。归去高堂频问讯，莫轻言、游子伤神绝。

人两地，肠千结。

匆匆惯作天涯别。似孤鸿、雪中留爪，翩然飞越。一束书囊驴子背，老仆长须蹩躠。

惆怅煞、鸠巢计拙。弱妹牵衣迟汝去，意徬徨、为我添呜咽。

今夜在，谁家歇。
洞庭春色 其三 长至晓雪
梁清标（清代）

律转微阳，日当长至，岁月堪惊。正寒生鸳枕，低垂银蒜，绮窗云暗，斗帐香凝。

燕市风光怜暮景，更朝雪纷纷移我情。开帘幕，看檐牙飞絮，阶砌堆琼。

追思去年此日，迢递向、水驿江程。早月高湓浦，帆停庐岳，一湾渔火，几点疏星。

愁拥孤衾彭蠡晓，但五老遥来天外青。数声欸乃，家山万里，乡梦初醒。
送至洪沙弥游越
皎然（唐代）

知尔学无生，不应伤此别。相逢宿我寺，独往游灵越。

早晚花会中，经行剡山月。
赠渔者
舒岳祥（宋代）

本是浮生江海客，持螯斫鱠酒家村。
一瓶说与长年道，三日提鱼一到门。
寄东屿和尚
行端（元代）

相别于今八载馀，君匡徒众我閒居。白云流水乾坤外，终不相亲枉寄书。
东湖四咏
陈宓（宋代）

胡公是吾友，千载不改节。
长作松筠青，烟云任明灭。
岧峣占南松，硉兀压城阙。
西来群岫驰，尊敬不敢越。
馀势抵东海，平夷复奇崛。
陈岩亦加体，北坐拱相谒。
我楼于其中，往往愧时列。
汲汲企前修，庶几不见绝。
饿夫墓
俞樾（清代）

元蝉洁而饿，蜣螂秽而饱。苟念嘑蹴羞，犹谓饿死小。

何况劫火人间烧，故宫离黍愁萧条。何地可挂箕山瓢，何路可吹吴门箫。

侏儒侏儒亦孔丑，尔曹饱死竟何有。夷齐结队下山中，巢许争先迎马首。

眼前突兀惟有孙登之高台，嵇康死后无人来。芒鞋竹杖偶此过，划然长啸山为开。

千仞山，三尺土，饿夫之骨香千古。谁其题者孙徵君，至今字字龙蛇舞。

我欲拜其墓，惜无介山田。我欲吊其魂，惜无雍门弦。

但觉饿夫赫然在，生气凛凛干云天。呜呼，先生竟以一饿传。
过僧舍
吕缵祖（清代）

林端梵影插秋天，正在长流夹岸边。散步莫疑因病酒，偶来非是为逃禅。

尘门不禁贫人履，僧榻偏酣高士眠。檐际松风波底月，久忘身世隔尘烟。
寄题程氏菊庄
马廷鸾（宋代）

一觞浥露餐英美，八表同昏履运艰。
芳节不随篱下老，悠悠嘉气眼中山。
钞掠
吴当（元代）

钞掠民何赖，孤穷痛不禁。江山惨寒色，鸿雁有哀音。

白发三年病，青霄万里心。路迷尘冉冉，肠断暮骎骎。
采石独酌
汪涯（宋代）

欲落不落月在手，百年岁何持钓纶。
不知春色万象表，绿烟漠漠入江滨。
天翻地覆有今夕，酒熟诗温无可人。
向来谈笑成黄土，堕泪未了鸡司晨。
驼山秋晚二首 其一
周紫芝（宋代）

诗翁老去无人数，晚岁移家在河浒。败絮蒙头那复霜，破屋穿河只愁雨。

大儿窗下抄奇书，小儿灯前诵论语。明日羞囊馀几何，客至无钱具鸡黍。
旅次清明
苏平（明代）

万家烟树散啼鸦，上国清明好物华。
沧海几回惊节序，东风随物见莺花。
山回凤阙云边出，柳带龙旗雨外斜。
欲醉芳尊消客况，鹃声落日在天涯。
法华院僧祖月写余真戏赞
周必大（宋代）

老子七十七，到处遮人壁。
住世更十年，化身千百亿。
燕子行
吴师道（元代）

清江朱楼相对开，去年燕子双归来。东风吹高社雨歇，一日倏忽飞千回。

翻身初向烟中没，掠地复穿花底出。花飞烟散江冥冥，城郭参差满斜日。

无情游子去不还，短书寄汝秋风前。绣帘不卷春色断，空梁泥堕琵琶弦。

飞樯冉冉潇湘浦，春尽天涯路修阻。一夜相思柳色深，独上楼头泪如雨。
太常引 和王治书仲安
安熙（元代）

求田问舍欲婆娑。算无地，不风波。胸次尽嵯峨。世间事、都能几多。登山临水，望花随柳，独此未消磨。便拟借行窝。正齐月、光风气和。
循梅道中遣人如江南走笔寄诸季十首 其十
李纲（宋代）

江表难久客，沙阳可暂安。旧谙鱼稻美，颇得士民欢。

骐骥已衰病，鹡鸰方急难。为携雏稚辈，早下建溪滩。
中秋古梅盛开次子中兄韵
周必大（宋代）

抱瓮畦夫破井苔，炎天日日灌陈荄。
探支春夜无声雨，赢得冰花带叶开。
海棠
程敦厚（宋代）

柔条还自立，绝色所不鬭。
昂然气格高，下视群卉陋。
次韵卢疏亭廉使见寄
薛玄曦（元代）

西风吹老敬亭秋，回首江云近涿州。记得少年陪剑履，麒麟閤上凤池头。
冬夕酌月三首
白玉蟾（宋代）

半规新月滑如酥，流入清樽一吸无。
明日定知广寒殿，姮娥失却水晶梳。
永叔内翰遗不太博家新生鸭脚
梅尧臣（宋代）

北人见鸭脚，南人见胡桃。
识内不识外，疑若橡栗韬。
鸭脚类绿不，其名因叶高。
吾乡宣城郡，每以此为劳。
种树三十年，结子防山猱。
剥核手无肤，持置宫省曹。
今喜生都下，荐酒压葡萄。
初闻帝苑夸，又复主第褎。
累累谁采掇，玉碗上金鳌。
金鳌文章宗，分赠我已叨。
岂无异乡感，感此微物遭。
一世走尘土，鬓颠得霜毛。
寄汝阴少师
苏轼（宋代）

得时行道善知终，猛退如公世罕逢。
掷弃浮名同敝屣，保全高节似寒松。
文章千古进谟诰，勋业三朝镂鼎锺。
见说新堂频燕会，故时宾客定相容。
金陵杂兴二百首
苏泂（宋代）

沟水泠泠韵玉琴，樱桃花下宿珍禽。
龙车自向思陵掩，三十六宫春色深。
宿绍兴
释绍嵩（宋代）

小舟夜宿越州城，卧看星河尽意明。
漏鼓乍听连岸响，好风佳月总同盟。
过临城，望抱犊山
洪繻（清代）

遥望抱犊山，下有豹子谷。昔为隐者居，今聚绿林族。

山中豪客隐，虎头飞食肉。无地安渔樵，何处筹耕牧！

嗟乎平地间，长蛇常起陆。况夫荒荒山，能无丛莽伏！

连绵有峰峦，迢递似平麓。远视目力穷，近无镜光缩。

路与峄县通，轨辙分横幅。北向滕、薛都，风轮去何速！
次酬钱子坚
赵潜（清代）

年来鸡骨枕茅亭，寂寞丘园滞客星。一杖看云何处好，九山落木不堪听。

梦残烽火魂初定，头白江湖眼倍青。天末醉歌余数子，可知林竹未凋零。
偈颂二百零五首
释正觉（宋代）

三界无法，何处求心。
风生虎啸，雾起龙吟。
泥中有刺，绵里有针。
雾鸟隔墙相唤甚，十分春事到家林。
不堕前后，独超古今。
唤回千岁梦，飞出九皋禽。
无栖泊，勿猜斟，
只个虚空等样心。直下一槌光迸散，
斩新弹子出炉金。
春夕惊泊
袁崇友（明代）

春到桃花水，飘然一叶舟。轻风浑欲扑，怒浪不禁浮。

推枕惊残梦，呼醪定客愁。长歌无限意，相对只吴钩。
天章阁成应制次韵
李吕（宋代）

宝构云屯珍木才，璇题金榜倚天开。
高连色界非非境，光动星躔两两台。
上帝图书开玉府，从臣冠佩继麟台。
诏音亦许赓宸唱，荣胜邹枚后乘陪。
寄前户部陆郎中
罗隐（唐代）

出驯桑雉入朝簪，箫洒清名映士林。近日篇章欺白雪，

早年词赋得黄金。桂堂纵道探龙颔，兰省何曾驻鹤心。

离乱事多人不会，酒浓花暖且闲吟。
予自春夏屡病至立秋而愈作长句自贺
陆游（宋代）

良药扶衰抵万金，渐加糜粥辍呻吟。
溪风拂簟有秋意，山影半庭生夕阴。
薄俗只成惊老眼，幽居正得遂初心。
岸巾待月栏干曲，更觉天公爱我深。
范东生戚不磷见访留饮玉兰花下限悬字
孙继皋（明代）

二妙同心者，重逢叹隔年。清言坐花下，皎皎似相怜。

白雪含风舞，瑶林嵌石悬。酒香君且住，休负艳阳天。
同余彩震宿东山草堂
李之世（明代）

城头月似霜，流影入松房。乍觉衣裳薄，全消枕簟凉。

花阴閒命酌，石几静燃香。终夜无言说，迢迢清梦长。
饯张大使游淮
萧国宝（元代）

竟夕相欢无俗宾，悲歌弹剑壮青鳞。一篷夜雨家山梦，千里春风淮海身。

缆解河桥杨柳密，酒沽村店杏花新。此行早献安南策，露布争传夺虎巾。
积雨简嘉则
张时彻（明代）

阴风吹宿雨，阴雾幂庭墀。
怯寒花委砌，避湿鸟分枝。
天暝非因花，泥深不辨蹊。
亲宾断来往，孤负黄流卮。
兀坐悄无聊，一赋愁霖诗。
诗成再三叹，四顾将寄谁。
为语云栖者，启户当知之。
偈颂八十七首
释慧开（宋代）

衲僧今日路头通，拄杖生云兴已浓。
要探江湖深与浅，前途更有妙高峰。
乐府杂曲。鼓吹铙歌。靖本邦
柳宗元（唐代）

本邦伊晋，惟时不靖。根柢之摇，枝叶攸病。

守臣不任，勩于神圣。惟钺之兴，翦焉则定。

洪惟我理，式和以敬。群顽既夷，庶绩咸正。

皇谟载大，惟人之庆。
閒居十咏 其四 试茗
成鹫（清代）

多谢雪中炭，言烹雨后泉。茶经无定法，老衲有真传。

破壁孤烟直，虚堂细响圆。何人携茗椀，来问赵州禅。
和赵制干二绝句
释宝昙（宋代）

今年贤弟去贪佛，平日阿兄真爱山。
肯使道肥诗则瘦，王孙人物未斓斑。
北征杂咏三首 其三
张时彻（明代）

东涧结层冰，西涧涵清冷。北枝方委叶，南枝已含荣。

本是一气物，炎凉不同形。何况云间翼，翻飞岂能并。

朝客孟尝门，日夕投信陵。得意胶漆欢，失意寻戈兵。

仇多终自贼，岂独丧其朋。不念王贡交，千载扬芳名。
闻赵孟麟主事移居入城
程敏政（明代）

闻说爱山子，移居近入城。红尘遥隔路，粉堞正当楹。

客刺投应便，朝更听最明。来朝先定约，携酒慰新盟。
种竹报恩院示僧二首 其一
朱松（宋代）

两翁来往亦风流，还拥红炉说旧游。夜半南枝三转鹊，相看更觉此生浮。
南郊庆成
欧阳修（宋代）

祀教民昭孝，天惟德是亲。
太宫严大飨，吉土兆精禋。
礼乐三王盛，梯航万国宾。
恩沾群动洽，庆与一阳新。
奉册尊长乐，均厘及众臣。
不须云物瑞，和气浃人神。
冬日独醉书感八章用少陵秋兴韵 其五
姚燮（清代）

天半金峨万丈山，依然铜柱砥人间。如何李牧频移垒，竟使芝龙再入关。

誓死久抛靴内刃，封侯徒愧镜中颜。闻渠近习黔驴术，偷服青衣厕卒班。
桑柘
陶安（明代）

绕庭桑柘雨馀肥，郊外人来采得归。太守爱民何吝此，正期蚕熟早成衣。
次李提举桂花韵
杨冠卿（宋代）

人间初未识奇木，子落蟾宫秋政芳。
托根底事在幽谷，要伴清都山水郎。
附画风竹于箑送子甘题此
徐渭（明代）

送君不可俗，为君写风竹。君听竹稍声，是风还是哭。

若个能描风竹哭，古云画虎难画骨。
春暖郡圃散策三首
杨万里（宋代）

春禽处处讲新声，细草欣欣贺嫩晴。
曲折遍穿花底路，莫令一步作虚行。
独行
刘敞（宋代）

南山半云雨，天气杂暄寒。野兴宜独往，春愁无定端。

鸟声来静听，柳色入遥看。却谢芳樽酒，悠悠谁与欢。
高阳台·张次溪先生江堂侍学图
邹韬（清代）

春鸟嬉晴，秋蛩絮怨，良时閒煞江堂。门掩黎花，空明月照回廊。

图书万卷人千古，映芭蕉、绿满前窗。最难忘。负策横经，伴到昏黄。

先生杖履从容甚，仰高山、瑶琴一曲，芝草双行。

接叶传薪，全凭邺架曹仓。青年最怕驹光速，愿追随、捧砚焚香。

寄清狂。风浴童冠，天地徜徉。
悼周晋仙
释永颐（宋代）

诗救元和失，先生学最精。
律严方苦硬，才大始纵横。
贞曜何须谥，魏闲相继生。
他年诗集著，风雅被家声。
下山逢故夫
徐之才（唐代）

踟蹰下山妇，共申别离久。为问织缣人，何必长相守。
杂曲歌辞·十二月乐辞·三月
李贺（唐代）

东方风来满眼春，花城柳暗愁几人。
复宫深殿竹风起，新翠舞襟静如水。
光风转蕙百馀里，暖雾驱云扑天地。
军装宫妓扫蛾浅，摇摇锦旗夹城暖。
曲水飘香去不归，梨花落尽成秋苑。
和岁寒三友亭
赵希逢（宋代）

春来到处富群英，浮浪应无实副名。
独有岁寒三冷友，凌霜傲雪伴诗盟。
山中吟
释文珦（宋代）

山房更近仙翁井，汲水僧归秋夜永。
石上行吟万境空，白猨叫在青松顶。
道边梅
曾丰（宋代）

本随驲使上长安，非到中途意便阑。为念征夫行旅苦，与生满舌绕牙酸。
春日杂兴 其五
韩淲（宋代）

四时景自足，何必写以诗。诗成句读间，不过我自知。

但恐两眼昏，心识如乱丝。血气一耗散，逐物之所之。
荆州人种秧击缶于田间以乐农者呜呼其犹有先
黄大受（宋代）

喜声响答缶声喧，歌笑声多日易昏。
尚有乐农遗意在，要知此地近中原。
甲午季冬雨雪连旬公馀感触辄赋八绝 其八
黄仲昭（明代）

青山雪后可寻春，欲谢微官未有因。闻道村桥梅已发，看花酌酒属何人。
醉花阴 木犀
丘崇（宋代）

碧玉槎丫金粟小。山路惊秋老。倒倚湿寒烟，似怯秋风，阁泪啼倒晓。

铜壶冷浸宜深窈。人试新妆巧。云鬓一枝斜，小阁幽窗，是处都香了。
清平乐 夜饮友人别馆听年少弹三弦限韵三首 其一
陈维崧（清代）

夜香烧罢，桦烛通宵话。曲项檀槽声不哑，银甲凭伊搯打。

只图慢撚轻笼，谁怜双袖龙钟。少日红筝北里，年来白发西风。
句
余某（宋代）

此生待足何时足，未老得闲方是闲。
张行甫许舍五羊馆俸之厚俯而就薄来晋康相亲
曾丰（宋代）

出入交战以义肥，卜商先觉后勿违。
上下交征以利危，惠王后悔终何追。
义利之差一毫尔，其缪遂至于千里。
不差不缪今谁氏，岭外眼中有之子。
彼门如市挽不留，吾心如水从之游。
自能下学学箕裘，相期上对对冕旒。
挑兮挞兮小豚犬，匡之直之古坟典。
铸铁肯捐丹九转，化龙宁吝墨一点。
谢知府少卿
强至（宋代）

贱僚尸属邑，逾岁事雄藩。
自视无尤异，何阶计荐论。
公为千骑长，官复九卿尊。
升绌悬诸手，荣枯系片言。
俄收一介技，俾出大贤门。
锐意推臣毂，剡章飞帝阍。
先容抡散木，后泽浃孤根。
立发韩灰燄，坐生邹谷暄。
泥涂渐霄汉，瓦砾变玙璠。
倍喜非初望，难酬是厚恩。
敢忘知已赐，况有寸心存。
称谢阶墀阻，形留意欲奔。
寻梅
沈蔚（宋代）

今年早觉花信蹉。想芳心、未应误我。一月小径几回过。

始朝来寻见，雪痕微破。

眼前大抵情无那。好景色、只消些个。春风烂熳却且可。

是而今、枝上一朵两朵。
送寿芳恭三友归安吉
释行海（宋代）

此心偏向寂寥难，学至寂寥心自安。
杨柳忽惊秋色晚，芭蕉不自雨声寒。
白云深处人相别，明月圆时我独看。
极目吴天征棹远，渡头斜日落枫丹。
送安惇秀才失解西归
苏轼（宋代）

旧书不厌百回读，熟读深思子自知。
他年名宦恐不免，今日栖迟那可追。
我昔家居断还往，著书不复窥园葵。
朅来东游慕人爵，弃去旧学从儿嬉。
狂谋谬算百不遂，惟有霜鬓来如期。
故山松柏皆手种，行且拱矣归何时。
万事早知皆有命，十年浪走宁非痴。
与君未可较得失，临别惟有长嗟咨。
颂古十一首
释有权（宋代）

我手何似佛手，二八恰恰十九。
年尾算开年头，家内一钱无有。
寄洪昉思
赵执信（清代）

垂堂高坐本难安，身外鸿毛掷一官。独抱焦桐俯流水，哀音还为董庭兰。
兴安道中雪晴见群山偶成
李廌（宋代）

关山千里涌银涛，晚日烘云欲动摇。
滕六自知迁客近，前驱一洗瘴烟消。
送史同叔通判过霅川
释宝昙（宋代）

莫嫌画鹢北风瞋，苕霅溪声解唤人。
一日便拚千日醉，十分留得九分春。
匣琴书卷先行李，虹星车旆委后尘。
屈指归来须及早，满城桃李正芳新。
杂诗 其一
何基（宋代）

一敬由来入道门，须臾不在便非仁。直须认取惺惺法，莫作回头错应人。
姚村夜泊
王谌（南北朝）

荒村日已黄，小泊近横塘。
昨夜一番雨，今宵满意凉。
湿沙藏蚓唱，风柳卸萤光。
隔浦谁家住，吹来荷叶香。
和王彦谟县尉二首 其一
王庭圭（宋代）

耳厌钲鼙处处喧，此时犹得卧丘园。负材磥砢几无用，旧业荒凉半不存。

嗟古英雄多朽骨，览君词翰可招魂。济川政要艅艎急，樗散何因被选抡。
泊舟沙溪夜闻雨声
戴文灯（清代）

松根欹倒系缆长，紞如打鼓夜未央。两三点雨集微霰，百八声钟鸣晓霜。

联拳时见宿鹭静，嘹唳况复哀鸿翔。朝来冲雾下泷去，烟昏不辨山苍苍。
谒张文献公祠
祝允明（明代）

丞相祠堂曲水涯，祠边仍是相公家。千秋若解收金镜，万里何缘枉翠华。

门外犦牲兼絮酒，岭头松树夹梅花。人间不乏牛仙客，长揽遗编费叹嗟。
留题南山寺
吴师能（宋代）

苍崖千仞入寒云，一水分流照眼新。潭孕蚌胎珠弄月，石藏虹气玉蒸春。

轮蹄自老青山路，香火谁闲白日身。愧乏涓埃报君禄，萧条双鬓满衣尘。
书淮阴侯传
罗隐（唐代）

寒灯挑尽见遗尘，试沥椒浆合有神。

莫恨高皇不终始，灭秦谋项是何人。
荅昆明尹张极山
杨慎（明代）

南荒迁客重来时，东道主人慰衰迟。相望咫尺云津树，限隔一水昆明池。

弹琴暇豫宓子贱，戴星出入巫马期。高峣小楼有悬榻，一樽何日话心知。
和紫阳先生感兴诗二十首 其一
刘黻（宋代）

至理根一初，精微实高广。寄之形气中，今来齐古往。

众曜列太空，环侍惟斗仰。变化妙不测，虚灵本常朗。

井坐识易陋，帘窥学云罔。静玩感兴篇，剖陈如指掌。
念奴娇 冬月
洪希文（元代）

月华似水，正同云天气，流光如烁。冷气射入寒瘁竦，走下深帘重幕。十二琼楼，三千玉斧，手冻恁谁断。乘鸾女子，为伊再三惊愕。回顾玉露凄清，恐非人世，怎敢轻谐谑。上界神仙官府足，肝胆骤然倾落。冻合关河，光摇牛斗，飞起横江鹤。平明起视，雪封枝上梅萼。
过板桥有感
王松（宋代）

群峰万壑挹康庄，瘦竹疏梅绕画堂。如此园林甘弃置，可知铁石是心肠。
月中行 追补泰轩录事母夫人寿
朱晞颜（宋代）

广寒折得桂枝回。嫫母惜多才。九重春色锦江来。

齐劝九霞杯。

玉堂有客移宫羽，歌词丽、总是诗材。我惭弱水隔蓬莱。

几许碧桃开。
赠慵菴卢副宫
白玉蟾（宋代）

山色凝云翠几重，鸟声惊落夕阳红。
要携琴去弹秋月，且掇棋来著晚风。
一度醉眠知事少，数番吟畅觉心空。
慵菴不与人相与，阁上柴门滋味浓。
春雪
王安石（宋代）

春雪堕如簁，浑家醉不知。
泥留虎斗迹，愁杀路傍儿。
挽仁宗皇帝词 其五
胡宿（宋代）

曾是陪华幄，居常奉景舆。迩英参访道，阿阁待观书。

圣学知风自，神毫拂雾馀。那知柏梁宴，便到哭宫车。
赠罗茂才仲容昆玉
何其伟（明代）

采药寻芳不惮遥，登坛赢得接青标。家传卢扁行医国，学冠曹青达圣朝。

握麈风流惊四座，挥弦声韵动南飙。逢人尽道三珠树，联辔看花马正骄。
隋宫
李商隐（唐代）

紫泉宫殿锁烟霞，欲取芜城作帝家。
玉玺不缘归日角，锦帆应帝到天涯。
于今腐草无萤火，终古垂杨有暮鸦。
地下若逢陈后主，岂宜重问后庭花。
凭栏人·春情
徐再思（元代）

髻拥春云松玉钗，眉淡秋山羞镜台。海棠开未开？粉郎来未来？
送新茶
释重顯（宋代）

元化功深陆羽知，雨前微露见鎗旗。
收来献佛馀堪惜，不寄诗家复寄谁。
感兴
崔膺（唐代）

富贵难义合，困穷易感恩。古来忠烈士，多出贫贱门。

世上桃李树，但结繁华子。白屋抱关人，青云壮心死。

本以势利交，势尽交情已。如何失情后，始叹门易轨。
别梯飙 其一
林希逸（宋代）

持钱老叟送公还，诧说吾侬好长官。曰雨曰旸三载里，如冰如雪一廉难。

新陂旧学镌碑去，瑞粟嘉禾入画看。截镫莫留休怅恨，此行要看触邪冠。
奉怀两大人
吴巽（清代）

复抱西河痛，遥知泪不干。可怜双白发，谁与劝加餐？
鲁郡东石门送杜二甫
李白（唐代）

醉别复几日，登临遍池台。
何时石门路，重有金樽开。
秋波落泗水，海色明徂徕。
飞蓬各自远，且尽手中杯。
赠五岳观王道士二首 其一
赵抃（宋代）

解蜀归吴十月行，出门无计别青城。凭师为上希夷殿，稽首烧香道姓名。
平甫与宝觉游金山思大觉并见寄及相见得诗次
王安石（宋代）

宠参时宰道人琳，气盖诸公弟季心。
胜践肯论山在险，冥搜欲与海争深。
摇摇北下随帆影，踽踽东来想足音。
握手更知禅迫远，隔云灵鹫碧千寻。
乡思
薛季宣（宋代）

达仕租千石，虚名酒五经。岂能千日醉，未胜九年耕。

识取杯中趣，知从袋里乘。读书无一事，官宦汩平生。
寄邱觉
许景衡（宋代）

每欲扁舟老江海，不堪五斗尚尘埃。烦君且觅天台纸，待取横塘居士来。
周翁留饮酒
陈著（宋代）

晓对山翁坐破窗，地炉拨火两相忘。
茅柴酒与人情好，萝卜羹和野味长。
外面干戈何日定，前头尺寸逐时量。
而今难说山居稳，飞马穷搜过虎狼。
牢城言怀
华岳（宋代）

重城不隔世间尘，个裹无花别有春。
冤鬼夜随风雨泣，病囚时作犬羊呻。
雷霆不霹欺君贼，彗孛偏凌为国人。
欲问老天天已老，料应无说为敷陈。
题金州西园九首。石庭
姚合（唐代）

布石满山庭，磷磷洁还清。幽人常履此，月下屐齿鸣。

药草枝叶动，似向山中生。
山中井
蒲寿宬（宋代）

乾元肇初气，坤母乃六之。
谁明爻象意，凿出混沌奇。
所以击壤民，饮水源不知。
空山有古甃，夜气方归时。
明月照我牖，独起携军持。
一瓢饮沆瀣，凉意生肝脾。
下以浇丹田，上以滋华池。
潇然脱尘土，举身入希夷。
神人授我诀，欲以疗我饥。
归来煮白石，精馔琼为糜。
翠微山居诗 其十三
释冲邈（宋代）

高山远望石碐碐，叠嶂回峦数十层。时人只识云生处，不见松萝岩下僧。
兰陵王（辛酉代寿壑翁丞相母夫人）
陈允平（宋代）

楚天碧。秋晚尘清禁陌。朝鸡静，班退晓墀，回马金门漏犹滴。千官佩如织。来作黄扉寿客。黑头相，玉虹紫貂，亲奉春慈拜南极。

丛萱燕堂北。正霭护犀帷，香泛鲛额。瑶池女伴驻鸾翼。拥歌袖笼翠，舞荐铺锦，屏开家庆怎画得。想人在仙宅。

今夕。是何夕。正月满槐厅，凉透木熏席。黄花满地弄寒色。喜蛩雨初霁，雁风又息。龙楼宣劝，万岁里、宴太液。
纸帐二首 其二
周紫芝（宋代）

荆王翠羽衾中梦，太尉销金帐里歌。若以道人银色界，虽无欢笑亦无魔。
朔风
盛烈（宋代）

小窗帘箔护重重，榾柮炉心蜕骨红。
昨夜朔风能凛冽，冰花亦结砚池中。
和越帅汪仲宗韵
袁甫（宋代）

稽山窟宅尽神仙，多少棠阴属钜贤。
万壑千岩长似旧，一翁二季美无前。
风流自昔遗芳在，衣钵于今盛事传。
行见直声追轨躅，岂徒庆礼侈宾筵。
圭山主送兰笋寻十年前旧诗韵用以寄之 其二
韩淲（宋代）

十年作别信多时，失喜寻思得旧诗。和韵且寻人寄与，不同香味两相知。
豳歌行，上新平长史兄粲
李白（唐代）

豳谷稍稍振庭柯，泾水浩浩扬湍波。哀鸿酸嘶暮声急，

愁云苍惨寒气多。忆昨去家此为客，荷花初红柳条碧。

中宵出饮三百杯，明朝归揖二千石。宁知流寓变光辉，

胡霜萧飒绕客衣。寒灰寂寞凭谁暖，落叶飘扬何处归。

吾兄行乐穷曛旭，满堂有美颜如玉。赵女长歌入彩云，

燕姬醉舞娇红烛。狐裘兽炭酌流霞，壮士悲吟宁见嗟。

前荣后枯相翻覆，何惜馀光及棣华。
赠怀一上人
崔颢（唐代）

法师东南秀，世实豪家子。削发十二年，诵经峨眉里。

自此照群十，卓然为道雄。观生尽入妄，悟有皆成空。

净体无众染，苦心归妙宗。一朝敕书至，召入承明宫。

说法金殿里，焚香清禁中。传灯遍都邑，杖锡游王公。

天子揖妙道，群僚趋下风。我法本无著，时来出林壑。

因心得化城，随病皆与药。上启黄屋心，下除苍生缚。

一从入君门，说法无朝昏。帝作转轮王，师为持戒尊。

轩风洒甘露，佛雨生慈根。但有灭度理，而生开济恩。

复闻江海曲，好杀成风俗。帝曰我上人，为除膻腥欲。

是日发西秦，东南至蕲春。风将衡桂接，地与吴楚邻。

旧少清信士，实多渔猎人。一闻吾师至，舍网江湖滨。

作礼忏前恶，洁诚期后因。因成日既久，事济身不守。

更出淮楚间，复来荆河口。荆河马卿岑，兹地近道林。

入讲鸟常狎，坐禅兽不侵。都非缘未尽，曾是教所任。

故我一来事，永承微妙音。竹房见衣钵，松宇清身心。

早悔业至浅，晚成计可寻。善哉远公义，清净如黄金。
夜过萧寺
胡仲弓（宋代）

寻僧过野寺，清话捧茶瓯。
幡影风生树，钟声月在楼。
梅花薰纸帐，贝叶看银钩。
为问西来意，因成一夜留。
春从天上来
姬翼（元代）

身世蜗蛮。在一气盈虚，宛转循环。电光影里，石火星中，生灭如许时间。

尽劳神胶扰，名与利、抵死相干。自摧残。为一团虚幻，百转机关。

睫在眼前不见，但认假为真，倒大痴顽。太平难遇，真道难遇，识取旧日家山。

到无何乡里，云霞步、玉蕊芝兰。会仙班。庆长春天上，来满人鬟。
次韵智叔三首
张耒（宋代）

才似庖刀不待硎，思如流水更清泠。
诗坛李杜谁为将，尽扫欃枪正国刑。
送希仲出守三衢一首
刘一止（宋代）

临别溪山眼重开，秋风扬旆更悠哉。平生气概今逾壮，一郡清平欲挽回。

丧乱有谁谈旧事，论思此日要真才。公行勿亟朝天路，帝有甘泉密诏来。
出都次芦沟桥
曾灿（明代）

谢却长安路，天心不易回。铜人虽未去，石马可能来。

宫阙余寒照，山川尽劫灰。吾生太平日，几见此蒿莱。
送慧则法师归上都因呈广宣上人
刘禹锡（唐代）

昨日东林看讲时，都人象马蹋琉璃。雪山童子应前世，

金粟如来是本师。一锡言归九城路，三衣曾拂万年枝。

休公久别如相问，楚客逢秋心更悲。
减字木兰花 薛肇明同二侍姬至葛山观梅，薛公会作
葛胜仲（宋代）

葛山仙隐。尚有馀膏留旧鼎。十里梅花。夹道争看衮绣华。

人间妙丽。并侍黄扉开国贵。僻壤孤芳。羞涩尊前不敢香。
十二月十日
方岳（宋代）

酒醒开门雪满山，径穿疏竹上危栏。
溪山与我俱我画，草树惟梅大耐寒。
留伴夜深银凿落，莫缘春近玉阑珊。
老枝擎重供诗嚼，一洗相如渴肺肝。
秋感 其二
黄家鼎（清代）

扬镳击楫各言归，道有纶音不敢违。去卫袍存由也缊，适齐马媲赤之肥。

钓屠韬略传今是，棘霸军容叹昨非。烂额焦头多后至，亏他辛苦出重围。
晴皋诗来，兼惠黄精，次韵答之
丘逢甲（清代）

江山不复故，岂有故城郭？登高浩四瞩，风尘变京洛。

我怀古仙浩，五云有楼阁。安能徇利名，生命付鼎镬。

服食求神仙，此意良不恶。平生南北走，羹蛇饮羊酪。

支离养生事，入世久飘泊。非无合丹术，神药犹待索。

黄金未能炼，四海一空橐。入目皆桑田，沧海已成昨。

仰天自搔首，白发不可却。高空何泬寥！大野何广漠！

投身坠世网，羽翼何时作？我本江海浩，出世是归著。

惟君知此意，赠我仙浩药。灵兼芝草采，冷共梅花嚼。

于时天地昏，日月嗟蚀薄。蟠湫蛟龙战，磔肉狼虎攫。

长啸谢世氛，一任舟移壑。相期有霄汉，云霞得所托。
钟山僧寺赓单仲右韵 其三
朱元璋（明代）

山势崚嶒谷隐僧，六通具足势层层。鹊巢冠顶忘机处，午夜明星识已能。
次韵九弟五绝句 其一
李彭（宋代）

远韵会须真迈往，高怀那用太分明。病夫阅世盖多矣，说病由来非妄情。
南柯子（七夕）
范成大（宋代）

银渚盈盈渡，金风缓缓吹。晚香浮动五云飞。月姊妒人、颦尽一弯眉。

短夜难留处，斜河欲淡时。半愁半喜是佳期。一度相逢、添得两相思。
太宰召补职被疾不赴斋中作
徐祯卿（明代）

阮生婴组緤，陶子去东皋。简性轻物务，牵役使心忉。

缅余沈中疚，偃息悦蓬蒿。嘉荐忝章句，虚劣愧时髦。

虽释负担勤，所患职司劳。案牍殊停滞，觚管间时操。

昨者铨衡召，辞谢未云遭。绵薄惧遗愆，绳宪安可逃。

履贵常近辱，执要思戒挠。古人亦何求，抱关窃所饕。

申诫周任言，写心输素毫。将贻沮溺哂，无为谢徂薅。
咏史下·姜维
陈普（宋代）

无德那堪力不任，重关如掌寇戎深。
幽冥不系枭锺会，犹有区区一片心。
桂林还珠洞
贾黄中（宋代）

赫赫威声震百蛮，昔携筐筥溷谷山。
无人为起文渊问，端的珠还薏苡还。
题僧巨然长江万里图
汪广洋（明代）

老禅好画如好禅，不到觉悟不肯息。一朝纵笔恣挥洒，万里长江落胸臆。

我闻大江之水出岷山，汉江之水出嶓冢。两江合流东向趍，雾滃云蒸变俄顷。

此图乃独见源委，岂与寻常画师比。地形笔势俱两全，白璧黄金谩堆几。

又闻瞿塘之险天下无，江水倒泻山模糊。乌石滩高浪涛急，白帝城荒古木疏。

枯藤挂壁下猿狖，苦竹缘江啼鹧鸪。展图不得一见此，令我扼腕长嗟吁。

世间好画岂易得，讨论应须待裴迪。欲追太史赋远游，直上岷峨看晴碧。
重寄虬上人
储光羲（唐代）

一作云峰别，三看花柳朝。青山隔远路，明月空长霄。

鹊浴西江雨，鸡鸣东海潮。此情劳梦寐，况道双林遥。
从军诗五首·其三
王粲（两汉）

从军征遐路，讨彼东南夷。
方舟顺广川，薄暮未安坻。
白日半西山，桑梓有余晖。
蟋蟀夹岸鸣，孤鸟翩翩飞。
征夫心多怀，恻怆令吾悲。
下船登高防，草露沾我衣。
回身赴床寝，此愁当告谁。
身服干戈事，岂得念所私。
即戎有授命，兹理不可违。
题三杰四首 其二 萧何之二
叶颙（元代）

独收相府旧图书，形势高低尽得知。镇抚关中成帝业，沛公马上岂能为。
过秦楼·大石
周邦彦（宋代）

水浴清蟾，叶喧凉吹，巷陌马声初断。闲依露井，笑扑流萤，惹破画罗轻扇。人静夜久凭阑，愁不归眠，立残更箭。叹年华一瞬，人今千里，梦沉书远。
空见说、鬓怯琼梳，容销金镜，渐懒趁时匀染。梅风地溽，虹雨苔滋，一架舞红都变。谁信无聊为伊，才减江淹，情伤荀倩。但明河影下，还看稀星数点。
平潮夷雅十一章
黄佐（明代）

于赫皇命，征彼潮夷。显允张公，秉钺孔宜。黄旗旆旆，爰董我师。

秉鞑秉狼，如虎如螭。

维公率止，既类既祃。元龟告祥，乃宜干社。四牡锽锽，梧台之下。

金盾雕戈，光鉴于野。

出次于广，乃涉于潮。虎臣洸洸，螭队翘翘。七萃云连，苞秉三饶。

岂敢欢嚣，我皇威孔昭。

元戎启行，四围其薮。彼昏不知，如鱼在罶。蠢尔逆琏，悔为乱首。

喘伏于莽，喙其群丑。

我师翼翼，乘其石城。石城重重，既骞既崩。深入其寨，克奋克登。

按其徂奔，罔敢秉启扃。

雷电发发，威燀旁达。于程于埔，震叠莫我遏。彼蹙且頞，癙忧如暍。

如蘖如蘖，逢我薄伐。

我武既扬，神机允臧。消其峰雪，日出之光。琏既徽纆，群爝胥亡。

潮人咸喜，时雨其滂。

旻穹穆穆，哀氓之无禄。既雨既洽，潮田既足。蠲其漂血，殖我百谷。

扶挈旄倪，向用天福。

彼海秉鳄，噬人于牙。自剪且歼，俾我秉室家。南溟汪汪，服岭嵯峨。

四远来归，式讴式歌。

休兵燕喜，俎豆维旅。箪食壶浆，祁祁士女。鼚鼚其鼓，轩轩其舞。

萧勺群慝，万年无秉侮。

皇锡张公，犀鞶豸綖。駉駉訾黄，绥章绮軿。公拜稽首，神谋自天。

公拜稽首，圣皇万年。
句 其九
张商英（宋代）

欲到崄头寻怪石，夜来春水涨前溪。
归雁
司马光（宋代）

亦知南国稻粱肥，水满春江努力归。
闻道楚人矰缴细，平沙短草尽藏机。
十八日潮
陈师道（宋代）

眼看白浪覆青山，谁信黄昏去复还。
纵使百年终有尽，何须豪横诧吴蛮。
阙题
完颜允恭（金朝）

心与寥寥太古通，手随轻籁入天风。山长水阔无寻处，声在乱云空碧中。
咏史上·太公
陈普（宋代）

山河如许但凄凉，恰似新丰太上皇。
千古汉高真磊落，片言脱口幸咸阳。
次韵赵提举二首 其二
俞德邻（宋代）

寂历谋生后计然，已将穷达付苍天。狙公枉自计朝暮，徐邈但知中圣贤。

岁月催人如过隙，功名随世任先鞭。纷纷燕雀惊鹰隼，谁识图真在左绵。
送富枢知三衢三首
苏籀（宋代）

山林引避一无求，遄返岩廊岂自由。
圣主尊贤载谟诰，故家纪善付春秋。
公诚愿奖朝中意，密勿谋先天下忧。
臭味久令参籍湜，斐然攀赋畔牢愁。
杂曲歌辞·纥那曲
刘禹锡（唐代）

杨柳郁青青，竹枝无限情。
周郎一回顾，听唱纥那声。
踏曲兴无穷，调同词不同。
愿郎千万寿，长作主人翁。
次韵刘美中早朝
朱翌（宋代）

凤凰山下凤凰城，辇路凌霄溯紫清。秋入九天风露冷，云藏五玉佩环声。

虞渊出日升黄道，织女斜河转启明。郁郁安能久居此，君王有意待还京。
训蒙绝句 知天命
朱熹（宋代）

假借立言虽似是，知非我出枉劳功。苟从立志循而得，方信真知味不同。
忆胡谦
梁兰（明代）

爱酒陶彭泽，忘年汉孔融。别来惊早燕，归去羡征鸿。

道直交游少，心知气槩同。客愁应不尽，相忆更无穷。
赠玉隆宗侯游鹅湖诸胜及访翁明府
苏升（明代）

轻风寒浦觉泠然，客子飘飘向洞天。到处名山堪眺咏，但逢香刹可参禅。

王乔清署通仙籍，陆羽遗林访茗泉。自是探奇情不浅，定携宝箓落云烟。
龚令国英约小集感冷暴下归卧感而赋焉二首 其一
杨万里（宋代）

客里何烦病，春馀不谓寒。并来无计奈，那得有怀宽。

憎药犹须强，耽书更暇看。两亲问消息，敢道不平安。
句
王秬（宋代）

羊角洞开风浩荡。
酬同年陈子宪卿
梁有誉（明代）

陈琳才莫敌，投我郢中吟。客舍悠然独披玩，能使清风生我襟。

陈君本是南岳奇，连城照乘重当时。笔间解扫烟云气，海内争看鸾凤姿。

古来楚国多豪彦，风流文藻生光炫。景差宋玉已寂寞，崔什罗含俱不见。

事往无嗟作者非，祇今又识陈君面。十载读书云梦浔，一朝献赋金华殿。

天子临轩赐颜色，词场投笔齐嗟羡。登龙君已擅芳名，附骥予惭接欢宴。

欢宴相过帝苑东，长条短条花蕊红。彩毫夜赋氍毹月，锦勒朝嘶杨柳风。

与君相逢恨不早，握手相看即倾倒。题诗正值好春时，论交况复长安道。

绿绮那能吟妙音，青尊且共开怀抱。许身稷契何慷慨，努力班杨看挥扫。

梁栋须为大厦求，圭璋终作明堂宝。我本烟波渔钓俦，一出风尘空浪游。

东山高卧敢自许，北阙上书今见收。结庐梦忆山中桂，采药心悬江上洲。

恋阙思亲情共切，忽诵清词消我愁。如君高谊古无有，沥胆披心怜独厚。

嗟我虚抛竹箨冠，看君早曳桃花绶。青霄比翼昔同钦，黄金结交世应丑。

人生会合自有时，按剑当年悲白首。芳草凄凄春已过，送春更有新诗否。
写真
汪晫（宋代）

须眉数得茎茎古，果是环谷山中人。
道眼静观付一笑，借问两个若个真。
宿泊口
陈师道（宋代）

弱柳经寒色，悬流尽夜声。
更长疑睡少，霜落怯寒生。
急急占星度，摇摇苦舫倾。
风涛兼盗贼，恩重觉身轻。
题外祖母夫人李氏墓陟屺亭
许及之（宋代）

陟屺哀哀八十亲，渭阳念母我伤情。等为孝子终身慕，最惨婴儿半路声。

已把山光占塾教，底须宅相写亭名。登亭更望芙蓉顶，吹棘风前泪并倾。
禁体咏雪
释文珦（宋代）

应臈雨连朝，丰年瑞已饶。乱声还蔌蔌，猛势尚瀌瀌。

岭峤松增秀，原田麦长臕。穷阎休怨冷，见睍自应消。
木樨花二首 其一
员兴宗（宋代）

承露珠微微，弄态金浅浅。秋风一披拂，清意忽作远。
寿施徽州 其二
洪适（宋代）

文章妙机杼，作吏非雪清。召见天叹晚，豸冠振台评。

骅骝丁汉苑，万里方长鸣。翻成一麾去，何用慰苍生。
送范少约二首
项安世（宋代）

久从云共商，稍与霰相和。
初看稀可数，渐觉多难奈。
如尘塞道起，似块当空堕。
練捣万家砧，糠扬千廪簸。
学舞势僛僛，争辉明瑳瑳。
昆岭玉成灰，闽溪茶出磨。
瘠土总生腴，衡门亦堆贷。
樵苏带粉檐，刍秆如冰到。
朱毂化瑶车，华鞍变氈坐。
儿看废晨诵，犬走妨宵卧。
漫天一远近，盖地均坎坷。
改却松篁青，遮尽粪壤涴。
独有井成穿，惟馀江带破。
处处作花衢，家家产监课。
银富不尤贫，米我宁患饿。
比兴岂无因，贱贫聊自贺。
明道元年章献明肃皇太后朝会十五首
佚名（隋代）

至矣坤元，道符惟圣。
就养宸极，助隆善政。
翟籥纷举，笙镛协应。
翰翔有容，表德不盛。
送李芝东归
张方平（宋代）

此君齐鲁之奇才，三十病废吁命哉。来游京国动悽怅，东归泰山卧崔嵬。

支离攘臂福所倚，功名累身古共哀。但恐人求骏马骨，未免却上黄金台。
叹息行
王安石（宋代）

官驱群囚入市门，妻子恸哭白日昏。
市人相与说囚事，破事劫日何处村。
朝廷法令亦宽大，汝罪当死谁云冤。
路傍年少叹息汝，贞观元元之子孙。
湖滨秋夜破屋独坐
刘继增（清代）

细雨斜风冷不支，更残有客梦醒时。草深野岸蛙传鼓，月暗虚堂鬼唱诗。

灯影渐辞人影去，愁肠争与热肠持。眼前况味凭谁解，合付颓垣断井知。
题宋楼楚公墨庄太室二十四峰诗卷后
全祖望（清代）

一声雷碾青山过，万捲风驱白雨来。珍重参寥旧吟卷，不随汴洛共飞灰。
清凉寺
曾极（宋代）

秋月春花迹未陈，痛龙曾绕梦中身。
夷门金鼓从天落，惊起床头鼻鼾人。
贻李山人
黄滔（唐代）

野步爱江滨，江僧得见频。新文无古集，往事有清尘。

松竹寒时雨，池塘胜处春。定应云雨内，陶谢是前身。
偈颂二百零五首
释正觉（宋代）

大而无外，小而无内。
合虚空而无欠无余，混万象而成团成块。
无出无在，无失无坏。
我无与物争，物无为我碍。
路逢达道人，无将语默对。
三千界里放光明，双六盘中休喝彩。
忆秦娥 押剪声
黄钧宰（清代）

兰闺暇，衔花燕股轻轻砑。轻轻砑，思量宽窄。那人前夜。

钏金微砑还停罢，裁红熨绿花枝亚。花枝亚，阑干敲遍，分明窗下。
贺新郎
史达祖（宋代）

花落台池静。自春衫闲来，老了旧香荀令。酒既相违诗亦可，此外去沈梦冷。又催唤、官河兰艇。匝岸烟霏吹不断，望楼阴、欲带朱桥影。和草色，入轻暝。

裙边竹叶多应剩。怪南溪见后，无个再来芳信。胡蝶一生花里活，难制窃香心性。便有段、新愁随定。落日年年宫树绿，堕新声、玉笛西风劲。谁伴我，月中听。
八声甘州·叹人生聊尔
何梦桂（宋代）

叹人生聊尔，便晨风、翼倦也回飞。况自骑款段，欲追骐骥，千里飞之。种得玄芝瑶草，不染满头丝。一醉梅花下，笑舞青衣。说甚封侯万里，待朱门画战，大第崇墀。人世何时□足，造物任隆施。怪周公、如今不梦，意周公、政自怪吾衰。归来去，夕阳牛陇，夜月鸥矶。
到官三岁四首
宋祁（宋代）

芳岁已三换，宠名仍再迁。
生平一丘壑，衰晚右橐鞬。
客眼登楼外，乡愁把酒前。
巾箱多旧赋，只是欠归田。
喜雨歌
王炎（宋代）

去年夏旱田原枯，龙骨取水禾不苏。
张颐待哺神所悯，吏既祷不甘雨随。
东阡西陌喜相贺，化我硗确成膏腴。
炊粳酿黍作秋社，翁媪醉饱儿孙嬉。
今年种艺方入士，梅天宜雨还不雨。
高仰不田龟兆开，污邪亦半无流水。
帝从人欲不待祈，丰隆击鼓群龙趋。
山南山北起云雾，雨脚急来如绠縻。
富家安坐有红粟，田家作苦惟饘粥。
丁壮力耕儿饭牛，旱时得雨胜珠玉。
对月忆嵩阳故人
施肩吾（唐代）

团团月光照西壁，嵩阳故人千里隔。

不知三十六峰前，定为何处峰前客。
梅答
方蒙仲（宋代）

人言是金屋，我见即柴门。
但认安身处，区区何足论。
北堂
苏辙（宋代）

吾庐虽不华，粗有南北堂。
通廊开十窗，爽气来四方。
风长日气远，六月有余凉。
儿女避不居，留此奉爷娘。
爷娘发如丝，不耐寒暑伤。
单衣蕉葛轻，软饭菘芥香。
无客恣卧起，有客罗壼觞。
今年得风痹，摩膏沃椒汤。
念终舍此去，故山松柏苍。
此地亦何为，岁时但烝尝。
题弄水亭
李纲（宋代）

萧条秋浦景如秋，谁信猿声使客愁。烟树森森连远峤，水田漠漠集飞鸥。

高楼吹角增离恨，古驿停骖忆旧游。亦欲题诗江祖石，谪仙遗迹最风流。
白兆山桥亭
宋祁（宋代）

千尺虹泉界道飞，阴虬横绝负云楣。
浮梁跨岸神移石，劫烬翻波地献池。
度日衔花翔翠鸟，经年支榻养灵龟。
披襟便可袪烦恡，不独东京叔度陂。
春游曲二首 其二
李梦阳（明代）

大道红楼珠箔垂，风起杨花欲暮时。胡姬半醉半遮面，恼杀幽州游冶儿。
吴子明际访蛟门访沈嘉则诸名公
徐渭（明代）

吴郎少小解声诗，月露风云薄不为。孔雀东南将许偶，关睢窈窕是其师。

忽思海畔推诸沈，欲拗榴花寄一枝。不若买舟亲访却，深谈正是日长时。
沈德和使君生辰四首
陈棣（宋代）

桐川古桃州，地僻官事少。
简静宜有余，苛刻则烦扰。
公来省其俗，好尚已默了。
碧凝燕寝香，青鞠圜扉草。
麦垅雨初匀，棠阴风自扫。
回观汉循良，未足语治道。
岂惟术数多，更觉规模小。
公将宰天下，一郡乃戏嬲。
便当作吏师，讵止为民表。
邦人何所祈，区区颂难老。
山北纪行十二章章八句
朱熹（宋代）

斯须暮云合，白日无馀晖。金波从地涌，宝燄穿林飞。

僧言自雄誇，俗骇无因依。安知本地灵，发见随天机。
秋获後即事
陆游（宋代）

多稼如云接百城，村村鼓乐赛西成。
顿宽公赋私逋责，一洗儿西妇叹声。
社酒粥醲供晚酌，秋菰玉洁芼晨烹。
放翁醉饱摩便腹，自炙亮瓯试雪坑。
同诸兄弟饮月下听涛声
敦诚（清代）

入夜涛声急，如闻百丈湫。村栖归酒客，浦月聚渔舟。

露气凉于雨，诗襟淡似秋。行歌偕雁侣，来此狎群鸥。
太守陈中书问彰教近况
释居简（宋代）

徐君旧剪茅，小小亦堪巢。野客便招隐，闲情赋解嘲。

村疏难得友，葵熟易为庖。鼓吹分蛙部，琅玕长竹梢。

瘦寻残火种，冗剔故书抄。北崦虽移檄，西湖未绝交。

贫优宁似负，推固不如敲。自审如衡石，谁能较斗筲。

曲池风力皱，缺甃藓文凹。曾枉行春旆，芳题满近郊。
梅花小幅
姚纶（明代）

贪看璧月挂梢头，几向花前倚醉游。无柰翠禽啼处苦，不容清梦到罗浮。
呈竹元珍
孔武仲（宋代）

一室萧然傍禁城，尘埃不到旅怀清。
水流红片知花落，雨浥苍苔见笋生。
感物已怜春寂寞，辞家忆是岁峥嵘。
知君亦有淹留叹，归梦西随杜宇声。
朱砂岩
王世贞（明代）

毋烦安期遣信，何用勾漏远寻。方寸不生凡火，大地尽作黄金。
古乐府用礼禅灭翁韵四·鸿雁行
洪咨夔（宋代）

羽肃肃，鸣雝雝，
同南同北秋思同。秋思中人无避处，
风酸月泠同流去。雁奴亦良苦，
群雁不我冯。夜深炬火灭复明，
举网拼尽芦花翎。
水调歌头 姑苏杨
张镃（宋代）

孤棹溯霜月，还过阖庐城。系船杨柳，桥畔吹袖晚寒轻。

百尺层杨重上，万事红尘一梦，回首几周星。风调信衰减，亲旧总凋零。

认群峰，寻四塔，半烟横。平生感慨，况逢佳处辄销凝。

休说当时雕辇，不见后来游鹿，斜照水空明。猛把画栏拍，飞燕两三声。
雨中次韵黄守见贻
韩淲（宋代）

新语忽堕前，旷然销我忧。引纸为答赋，摇毫与冥搜。

贫病雨未止，荒凉水常流。鼓琴谁裹饭，能记子桑不。
送陈子振池州学正
方回（元代）

闻说池阳郡，初能曲突虞。
学官如旧否，文选尚存无。
鱼蟹江淮聚，桑雨雨露腴。
物平仍酒贱，时佩翠微壶。
题刘都宪登庸次第卷十首 其八 宪府详刑
苏葵（明代）

曾参两造解冤围，笑杀秦人有赭衣。白日青天无点翳，柏台不是释之谁。
题自写菖蒲二首 其二
祖柏（元代）

云骨溪毛瘦不禁，井花濯濯翠阴阴。閒来坐对清诗眼，月落半窗风露深。
前住慧林历代禅师真赞 祖印悟禅师
释怀深（宋代）

师道平夷，师貌浑厚。持如地心，开无妄口。四坐道场，一尘不受。

节角处，没窼臼，三眼神龟火里走。
长安书怀
秦韬玉（唐代）

凉风吹雨滴寒更，乡思欺人拨不平。长有归心悬马首，

可堪无寐枕蛩声。岚收楚岫和空碧，秋染湘江到底清。

早晚身闲著蓑去，橘香深处钓船横。
寓含山答南都胡侍御胡先为含山令
吴琏（明代）

瘦马南来十室中，山深无自见人龙。古来旧政传新令，手教无妨日数封。
华阴
李杭（清代）

名山笑人不肯住，斜日荒荒过华阴。正忆往时钓鳌客，蹇驴破帽来行吟。

县官麾之拂衣去，酣歌独抱千秋心。予亦飘然发幽意，群山万壑寒云深。
鼎
丁谓（宋代）

妙尽三才象，精皆九贡金。
克商迁洛邑，兴汉出汾阴。
郜赂惭非道，秦求愧丑心。
观铭知考甫，伛偻戒何深。
送印禅师赴雪窦二首 其二
周孚（宋代）

师子峰高压白云，当时此老最尖新。百年旧事谁昭洗，今日南来又蜀人。
游梅坡席上杂酬
李弥逊（宋代）

醉帽迎风落，春衣日径斜。
花梢密藏路，隐约见山家。
宿江口舟中见月 其一
唐文凤（明代）

扁舟宿江口，露下夜初永。菰蒲猎猎声，叶飐风不静。

缺月出未高，微波翻碎影。王事有程期，无寐自深省。
浣溪沙
赵长卿（宋代）

风卷霜林叶叶飞。雁横寒影一行低。淡烟衰草不胜诗。白酒已篘浮蚁熟，黄鸡未老藁头肥。问侬不醉待何时。
送韩德夫绣衣起复之京
朱诚泳（明代）

脱却麻衣著绣衣，远乘骢马谒金扉。云开玉阙双龙拥，秋静瑶空一鹗飞。

揽辔旧声馀上谷，含香新奏入端闱。独怜乡国南畿近，已见春风画锦归。
偈十二首
释文准（宋代）

今朝腊月十五，切忌葛藤露布。
者事直下分明，当处超佛越祖。
便与麽去，苦苦。
寒山子能莽齿，十年归不得，
忘却来时路。阿呵呵。
病起答关景晖
晁补之（宋代）

卧病车马绝，初非遗世人。
逍遥乍形散，邂逅却情真。
见护屏能力，相扶竹亦神。
闲来佐欢喜，漉酒用陶巾。
菩萨蛮 送春
汪清（清代）

杜鹃一夜啼成血。声声只是伤春别。强起倚帘栊。关心数落红。

东风吹绿草。绿遍江南道。道上柳花飞。春归侬未归。
亭菊 其三
何维柏（明代）

菊之华兮，皓衣黄裳。菊之色兮，金玉其相。静言晤兮，曷能其忘。
和何伯温见寄二首
洪咨夔（宋代）

问字无人过草堂，昨非今日两俱忘。
鹤何肮脏寒方警，梅许凄凉静更香。
万古江山穷太白，一帘风月老张苍。
多君不作炎凉语，识我平生铁石肠。
琴川辞，季君梅太史留宴丹魁堂，集杜赠幼梅
钱福那（清代）

远送从此别，高歌泪数行。丈人叨礼数，祖席倍辉光。

兴与烟霞会，风生锦绣香。夜阑接软语，欲罢不能忘。
雨师雷神七首
佚名（隋代）

阴旄载旋，鼓车其鞭。
间神安归，冥然而天。
皇有正命，祀事孔蠲。
其临其归，亿万斯年。
宋君辅许当世陈彦谦苏宣甫自远还乡上元同饮
蔡襄（宋代）

故国逢君慰喜偏，清宵行醼重留连。
山楼上火人初合，天汉无留月自圆。
乐色时闻花院里，春风都在酒旗边。
莫辞彻晓须沈醉，后会还应不计年。
酬光上人
齐己（唐代）

禅言难后到诗言，坐石心同立月魂。

应记前秋会吟处，五更犹在老松根。
牡丹花
罗隐（唐代）

似共东风别有因，绛罗高卷不胜春。
若教解语应倾国，任是无情亦动人。
芍药与君为近侍，芙蓉何处避芳尘。
可怜韩令功成后，辜负秾华过此身。
胡笳曲 十拍
文天祥（宋代）

今年臈月冻全消，天涯涕泪一身遥。诸将亦自军中至，行人弓箭各在腰。

白马嚼啮黄金勒，三尺角弓两斛力。胡雁翅湿高飞难，一箭正坠双飞翼。
丙午五月大雨五日不止镜湖渺然想见湖未废时
陆游（宋代）

朝雨暮雨梅正黄，城南积潦入车箱；镜湖无复鍼青秧，直浸山车白茫茫。
湖三百里汉讫唐，千载未尝废陂防，屹如长城限胡羌，啬夫有秩走且僵，旱有灌注水何伤，越民岁岁常丰穰。
泆湖谁始谋不臧？使我妇子餍糟糠。
陵迁谷变亦何常，会有妙手开湖光。
蒲鱼自足被四方，烟艇满目菱歌长。
访方蕙岩不值
释元肇（宋代）

吴城多第宅，毋过蕙岩家。不是门如海，都缘刺似麻。

风声虚动竹，日影渐移花。清兴浑无奈，归来自煮茶。
武陵歌
宗臣（明代）

武陵倒插西湖边，明河吹碎玛瑙圆。桃花千树坠红雨，垂杨十里排苍烟。

中有紫髯白晢之神仙，手抱明月湖上眠。玉华樵者时送酒，绿萝渔子歌采莲。

槛外星辰大如石，床头蛟龙细似蝉。秋风吹出紫霞去，赤手驾鳌沧江前。

忽向月中拔青桂，千枝万枝泣婵娟。五三仙人骑古云，北斗错落衣翩翩，坐令相楫不敢先。

捷书一夜飞天门，汉家天子坐甘泉。朱衣侍者人一编，我得闻之心茫然。

武陵之卧二十年，昔者何为与世遗，今者何为与世怜。

十月冰霜塞大川，长安美酒斗十千。黄金骆马白玉鞭，迟君鸣佩共朝天。

只恐武陵春色怨其主，落花千尺啼晓鹃。令君欲归归不得，楚江枫冷钓渔船，明月来移北山篇。
题龙溪桥
王洋（宋代）

放出清泉叠旧蹊，行人但渡不沾泥。
与君暂濯红尘足，留我长浇白玉畦。
千古蜿蜒潜窟穴，他年头角上云梯。
信知法海津梁别，认作东林是虎溪。
题方竹杖松根枕二首 其一
张镃（宋代）

鹤骨何能尔，龙姿或果然。锋棱四面峻，节操一生坚。

界纸书堪使，敲针钓最便。从教方有碍，终不效规圆。
镇海楼送刘职方还留都
冯绍京（明代）

危楼五叠势摩霄，俯视沧溟若一瓢。南服车书归汉属，故台无复见任嚣。
渔家傲·蕙死兰枯篱菊槁
佚名（宋代）

蕙死兰枯篱菊槁。返魂香入江南早。竹外一枝斜更好。谁解道。只今惟有东坡老。去岁花前人醉倒。酒醒花落嫌人扫。人去不来春又到。愁满抱。青山一带连芳草。
酬曾无逸架阁见寄
张镃（宋代）

贪閒常怕拆人书，今日开缄病已无。
数纸云情动金石，一篇天籁集笙竽。
心交物类相感志，愿在衣冠盛事图。
稍稍斯文振吾党，快来青鬓躐华途。
凤凰山
王安石（宋代）

驱马信所适，落日望九州。
青山满天地，何往为吾丘。
贫贱身秖辱，富贵道足羞。
涉句谅如此，惜哉去无由。
绿意 春草
沈芳（清代）

浓连水色，弄嫩晴，苒苒青遍南陌。别去王孙，愁满天涯，细雨又陌寒食。

销魂最是汀洲路，有翠袖、蘼芜同拾。记送行、此地曾经古道，尚嘶金勒。

珍重，登楼望远，乱红点缀处，还衬游屐。斗罢纤纤，小巷人归，但见烟痕狼藉。

馀香不断，斜阳瘦影，几度蝶寻蜂觅。想昼间、梦绕池塘，好试谢家吟笔。
同年陈君制策高第改佐著作东还馀杭作五言送行兼寄彦猷阁老使君二兄
刘敞（宋代）

江海一远别，见君金马门。先鸣二三子，强著五千言。

清望开中秘，英辞动至尊。荐贤受上赏，时论重西垣。
寄武当邵郎中书来欲寄物难将故戏之 其一
曹义（明代）

折破涺缄喜欲颠，故人何事意悬悬。仙山土物如相寄，陆路难将附□便。
如归亭
齐廓（宋代）

翚飞绮构成，宾至得佳名。
岫列千螺出，江涵匹练平。
吟看客帆度，坐见钓舟横。
独倚雕阑外，令人心骨清。
八月十七日开榜公宴
陈谟（明代）

科诏宾贤兼百粤，省闱开榜秩初筵。尘飞车马羊城外，鼎沸笙初海角前。

进士褒衣班席左，陪臣软帽插花偏。曲江雁塔题名处，为问何人最少年。
画堂春 新燕和周碧霞韵
杨继端（清代）

东风帘卷杏花开。忽惊燕子飞来。瑶光散向翠屏隅。

宿近三台。

颔紫襟红犹昨，营巢认主低徊。乌衣经过旧楼台，芝草新胎。
读白乐天传及文集
韩维（宋代）

直道危言自古难，忠贤常困佞邪安。
兴王赏谏非无法，却为贪令自择官。
舟上晚望庾楼
董嗣杲（宋代）

风顺掠口岸，直觉市声沸。
转瞬西门高，晚色羃江气。
醉诵琵琶行，寄兴岂无谓。
撼摇黄芦津，谁知此风味。
送夹漈先生赴召
林光朝（宋代）

别墅生涯富古今，凝流梦卜若追寻。
一封细札三家市，万卷新书四海心。
北阙龙吟清昼永，东皋猿啸白云深。
满怀经济今休靳，闻道苍生渴傅霖。
秋日村路
夏竦（宋代）

落照明残菊，村亭路欲分。
酒旗降远客，雁阵战秋云。
断陇拳鳌足，轻波起鹤纹。
田家逢乐岁，歌舞贺时君。
姚屯田挽诗
苏轼（宋代）

京口年来耆旧衰，高人沦丧路人悲。
空闻韦叟一经在，不见恬人万石时。
贫病只知为善乐，逍遥却恨弃官迟。
七年一别真如梦，犹记萧然瘦鹤姿。
懿文皇太子挽诗十章 其四
方孝孺（明代）

相宅图方献，还宫疾遽侵。鼎龟悬宝命，笙鹤动哀音。

谁绍三皇治，徒倾四海心。关中诸父老，犹望翠华临。
汤围温泉 其四
柯培元（清代）

补入温泉志，应叹见者稀。会将芹藻采，可咏浴乎沂。
昨晚溪缘之论闻善友颇不能堪戏成八句
林希逸（宋代）

作室道谋虽不可，同舟义等又何疑。自贤必去能贤也，不受何宗是受之。

非马固知难喻马，围棋恐未及看棋。溪干老子归来笑，忆到行河集议时。
促织
洪咨夔（宋代）

一点光分草际萤，缲车未了纬车鸣。
催科知要先期办，风露饥肠织到明。
朝谒太清宫九首 其五 奉馔用《吉安》。
郊庙朝会歌辞（宋代）

金奏以谐，飙游斯格。灵监章明，皇心励翼。肃奉雕俎，来升綵席。

享德有孚，凝禧无斁。
失题
胡仲弓（宋代）

一别家山不计程，断人肠处若为情。
客床欲结鸳鸯梦，夜夜相思睡不成。
次第和海洲翁韵效放翁体 其十
杨巍（明代）

几年江海接华裾，所吐珠玑总绪馀。黄叶翩翩都是景，别才落落不关书。

归来方见宦情薄，晚节仍嫌诗律疏。漫道枯肠搜已尽，东坡佳句赵陈予。
结夏西山诸佛刹效初盛体为排律十首 其一
胡应麟（明代）

宝树云霞出，珠林日月悬。丰碑镵晋代，巨榜揭梁年。

绣柱排双镵，雕甍控八埏。塔光摩宇宙，𣄢影矗星躔。

海蹙浮杯浪，江萦卓锡泉。中峨群岫列，上竺乱峰连。

鹿苑全铺桂，龙池尽植莲。昙花青鸟驻，忍草白牛眠。

兜率高天外，昆崙大地前。神功香积运，圣谛法轮传。

万劫空王座，千灯释祖筵。焚身销众业，断臂伏诸缘。

入室闻师利，登坛见普贤。曹溪存一悟，临济彻三玄。

有漏先除障，无生欲问禅。行行负瓢笠，曳杖到金田。
宿等慈僧房
张侃（宋代）

小小禅房若个宽，氎巾楮帐护幽閒。贪看天外云千变，忘数檐前竹几竿。

老衲咒经祈雨切，臞翁煮粥当晨餐。早知一念能持静，不学槐安蚁走盘。
明月照高楼
葛宜（清代）

明月照高楼，皎皎多光辉。上有荡子妇，凭高独徘徊。

徘徊复何荡，洒泪沾裳衣。思君不能语，忽忽荡调饥。

朔风吹庭树，贱妾将何依。愿作高山鸟，飞向君怀栖。

君怀不我顾，鸣声悲以凄。四海抑何旷，分飞东复西。
偈颂一百六十首
释宗杲（宋代）

法身报身化身，咄哉魍魉妖精。
三眼国中逢著，笑艾无位真人。
锡兰岛卧佛 其五
黄遵宪（清代）

佛不能庇国，岂不能庇教。奈何五印度，竟不闻佛号！

古有《韦陀》画，云自梵天造。贵种婆罗门，挟此肆凌傲。

凡夫钝根辈，分定莫能校。自佛倡平等，人各有业报。

天堂与地狱，善恶人所召。卑贱众首陀，吹螺喜相告。

亦有婆罗门，渐渐服教导。食屑鹁鸠行，夜行鸺鹠叫。

涂灰身半裸，拜月脚左跷。各弃事天业，回向信三宝。

大地阎浮提，慈云遍覆帱。何意梵志辈，势盛复鼓噪。

灰死火复然，尾大力能掉。别创温都名，布以人皇诏。

佛头横著粪，诃骂杂嘲诮。尽驱出家人，一一出边徼。

外来波斯胡，更立祆神庙。千牛祭火光，万马拜日曜。

嗣后摩诃末，采集各经要。一经衍圣传，一剑镇群暴。

谓此哥罗尼，实以教忠孝。天使乘白马，口宣天所诰。

从则升九天，否则杀左道。教主兼霸王，黄屋建左纛。

继以蒙古主，挟势尤桀骜。以彼转轮王，力大谁敢较。

迩来耶稣徒，遍传《新旧约》。载以通商舶，助以攻城炮。

谓天只一尊，获罪无所祷。一切土木像，荒诞尽可笑。

顶上舍利珠，拉杂付摧烧。竟使佛威德，灯灭树倾倒。

摩耶抚钵哭，迦叶捧衣悼。像法二千年，今真末劫到。

恶王魔波旬，更使众魔娆。天人八部众，谁不生悲恼？
新糊小室明帘戏书
虞俦（宋代）

先生丈室净无尘，白纸糊帘莫笑贫。
夜静风严褰不动，朝来雪积欲争新。
围炉只用深藏火，隐几还应暖似春。
纸帐一床馀纸被，不妨更作独眠人。
失调名
张珍奴（宋代）

逢师许多时，不说些儿个。及至如今闷损我。
思归八绝
胡寅（宋代）

屡督平反狱易空，深惭龙断货谁笼。
后来倘念全齐寄，应筑虚堂致盖公。
偈颂五首
释亮（宋代）

柳缘花红春鸟啼，明明祖意报君知。
个中直下知端的，已落吾家第二机。
题俞{扌堇}画八景
曹勋（宋代）

兹山泉石压江西，肩衲枯禅万众栖。
欲向南州理烟艇，香炉先望紫云低。
和同官问耳疾六首 其一
曹勋（宋代）

行年七十化，聩景亦乘时。日近尤为祟，雷轰尚弗知。

顾多居士病，赖有宁馨儿。若得都无听，唯哦见赠诗。
再惠诗有学仙之意次前韵
张守（宋代）

红尘飘转任吾年，羞愧丹砂葛稚川。海上鼋鼍谁可驾，淮南鸡犬故能仙。

弃家似欲追梅福，琢句何妨学惠连。待尔药炉丹就日，御风同访洞中天。
巫山高
周行己（宋代）

谁谓巫山高，朝言暮可期。而我有所思，邂逅藐无时。

谁能心似石，见此月如眉。款款琴上声，此意人讵知。
圆通院白衣阁
秦观（宋代）

一根反本六根同，古佛传家有此风。
满目红蕖参翠盖，不唯门里获圆通。
惠济闸
沈兆沄（清代）

声殷巨雷光喷雪，一径划然苍崖裂。悬溜陡落船溯流，倒吹更兼朔风烈。

三闸险如十八滩，惠济尤比上滩难。百夫绞挽凭长缆，辘轳失转心胆寒。

我行到闸值薄暮，狂飙愈助奔涛怒。石燕高飞雨欲来，榜人齐唱《公无渡》。

亟欲过此翻游移，粮艘亦复行迟迟。未柔变刚由搏激，凶猛如虚与委蛇。

闸畔维舟永今夕，人静无声依峭壁。伏枕俨闻过千军，急湍不知添几尺。

忽喜浪息朝暾晴，下游版闭自在行。入坎出坎祇俄顷，化险有术惟持平。
北窗夜卧纳凉
韩淲（宋代）

暮烟和角带疏钟，修竹轩窗一枕风。月淡天高云弄影，纱幮如水半曛中。

夜深便觉凉无暑，庭户惟闻草虫语。参横斗转已三更，露气袭人欲轻举。
閒居杂咏三十二首·谨思
陈淳（宋代）

论学取诸友，举隅发之师。
欲自得其传，要在谨厥思。
感寓
刘威（唐代）

海竭山移岁月深，分明齐得世人心。颜回徒恨少成古，

彭祖何人老至今。须向道中平贵贱，还从限内任浮沉。

他年免似骊山鬼，信有蓬莱不可寻。
贾天锡惠宝薰乞诗予以兵卫森画戟燕寝凝清香十字作诗报之 其三
黄庭坚（宋代）

石蜜化螺甲，榠楂煮水沈。博山孤烟起，对此作森森。
周参政惠书唁及亡儿开二首
李石（宋代）

颡马非才具，蜗牛惜弊庐。
风时甘伏枕，风雨阻来车。
药裹衣巾内，梅花酒盏疏。
江湖慰寂寞，一纸故人书。
柳梢青
张任国（宋代）

挂起招牌。一声喝采，旧店新开。熟事孩儿，家怀老子，毕竟招财。

熟初合下安排。又不豪门买呆。自古道、正身替代，见任添差。